title: "Retingsselskep fuar Seefaarers (DGzRS)"
text: "Di Retingsselskep fuar Seefaarers es en hiilendal priw\u0101ti Foriining, wat aural bi di D\u00fctsk Weeterkanten Retingsskeepen en di Lir diart\u00f6 heer, wat help, wan jen \u00fcp See \u00f6n Nuar kumt.\n\nDi kuurt Noom es DGzRS (D\u00fctsk: Deutsche Gesellschaft zur Rettung Schiffbr\u00fcchiger). Di DGzRS es \u00f6n D\u00fctskl\u00f6n t\u00f6stendig fuar di Tiinst SAR (Search and Rescue), wat et aural \u00fcp W\u0101rel jeft.\nDi Selskep fo h\u00f6\u00f6r Jil bluat fan dit, wat di Lir fan salev d\u00f6 (Skeenkingen). Litjet wat kumt bit\u00f6, wan di Justiz jen fordonert en bitaali wat hent\u00f6 di DGzRS.\nDi Bundspresident es Skeremher aur di DGzRS. Prominenti Lir aarberi, ark fuar en Jaar, \u00fcs \"Bootschafter\" (Dit jit sa!). Dit jit, dat ja Rekl\u0101mi fuar di Selskep maaki en diar niin Jil fuar nem.\n\nSkeepen\nDi DGzRS heer masi Skeepen en Buati, en di ken em jir ek ali weegi. Fuar't Miist sen di Skeepen \u00fcs Klasen iindiilt, wat jir t\u00f6 biluki sen.\nNii sen \u00f6n di leest Jaaren di 36-Meeter- en di 20-Meeter-Klasi konstruiaret uuren. Fan di 20-Meeter Skeepen uur j\u00fcst (2012/13) en Seerie fan fjuur Stek becht. Ja sen lechter en en bet laangsemer uuren. Senerk di Elektrik es hiilendal nii.(Se uk \u00f6ner \"Foraneringen\")\n\nHurfan dit bitaalet uur\n\u00d6n di Birocht fan di DGzRS aur 2011 stuunt des:\n\nHiilendal her di Retingsselskep \u00f6n't Jaar 2011 ombi 34,3 Miljoonen \u20ac fuar h\u00f6\u00f6r Aarber.\nFan ark Euro uur 85 ct fuar di Retingsaarber br\u00fckt, ombi 5 ct fuar di Kontoorsaarber en 10 ct fuar Rekl\u0101mi.\n\nRetingsaarber (Jaar 2012)\nDi Retingsselskep heer 61 Skeepen en Buati bi Nuur\u0111- en Uastersee, sa \u00fcs uk bi hok \"Swet\"-Weetern.\nDes sen \u00f6n't Jaar 2012 2.117 maal \u00fctfaart, wan Help br\u00fckt waar. \n\n 60 Mensken wiar mal \u00f6n Nuar \u00fcp See en waar holpen\n\n 1.075 Liren wiar \u00f6n Gifaar, hur di DGzRS jam wechhaali k\u00fcr\n\n 396 Mensken wiar kraank of her jam siir d\u00f6nen en waar fan Ail\u00f6nen en Haligen hent\u00f6't Fastl\u00f6n faart\nWan di Aamringers Jungen fo skel, da uur jaa somtirs me't Retingsskep hent\u00f6't Kraankenh\u00fcs \u00f6n Wyk faart.\n\n 72 Skeepen en Buati k\u00fcr retet uur, dat di ek forleesen ging\n\n 1.017 maal Help fuar forskelig Faartj\u00fcchen \u00fcp See (Surfbuurter esf.)\n\n 492 maal iinset uuren fuar Liren \u00fcp See t\u00f6 sjuk, Skeepen en Buati hent\u00f6 di Haawen t\u00f6 slipi of oft\u00f6seekeri\n\n \u00d6n't Jaar 2012 waar 2.999 Kontrolfaarten maaket.\n\nForaneringen\nDi Skeepen, wat n\u00fc jit faar (Ja uur bih\u00f6len, bit dat ja ombi 30 Jaaren ual sen), haa aaftinoch R\u00fcmen, hur em \u00f6n uuni ken. Dit maaket di Skeepen swaar, en em br\u00fckt muar Diesel en gurter Maskiinen, dat di gau inoch \u00f6nerwai sen.\nEn \u00fc\u0111er swaari Diil es dat Buat, wat mefaart. Des wel em uk lechter haa, dat dat gurt Skep wat litjer becht uur ken.\nN\u00fc (2012/2013) skel fuar di 23,3-Meeter-Skeepen sok me 20 Meeter kum. Achtern faart da en Gumibuat me hart Kiil me, en fuar di Retings-Seelir uur H\u00fc\u00fcsinger becht.\nDi nii Skeepen fo uk en Bus-Systeem fuar jaar Elektrik. En Reekenmaskiin stj\u00fc\u00fcrt diar bi ali Forbr\u00fckers en Funktsjoonen \u00f6n, sa dat em mener K\u0101bel br\u00fckt en muar me di forskelig Giraaten bigen ken. Sawat es bi forskeligi Autos ombi sent 2005 iinbecht.\n\nDi Retingsselskep \u00fcp S\u00f6l'\n\u00dcp S\u00f6l' heer di DGzRS tau Statsjoonen: List en H\u00f6rnem. \n\u00d6n List wiar bit Detsember 2013 bitaaleti Seefarers \u00f6n di Minden en teevti, dat wat pasiareti, hur ja help k\u00fcr. \u00d6n't Jaar 2013 waar dit H\u00fcs fan di DGzRS man t\u00f6 en uuning ombecht, en en nii Skep, di \"Pidder L\u00fcng\" k\u0101m \u00fcp Stair fuar di Minden. Des Skep heer niin Uuning muar, en dit es uk en bet kuurter \u00fcs di Minden (20-Meeter-Klas). Fan List uur uk Kontrolfaarten maaket. \n\u00d6n H\u00f6rnem es dit en Ker fan aacht H\u00f6rnemer Borigers, hoken di DGzRS \u00f6nr\u00f6\u00f6pi ken, wan dat Buat, wat diar liit, \u00fct faar skel en Help. Diarom staant \u00f6n di Statsjoon uk en Telefoonnumer fan Bremen, hur aliweegen jen sit en \u00d6nr\u00f6\u00f6pen \u0101pnemt.\n\n\u00d6n dit 10,1 Meeter-Buat es dit R\u00f6\u00f6pteeken (DH 2306) fuarn \u00fcp dit Taak fan di Kabiini henmaalet, dat em dit uk fan di Lucht keen ken. Sa es dit bi di Retingsskeepen fuar't Miist maaket, aurdat SAR-Aarber jaa me Skeepen en \u00f6n di Lucht (Me Hubskr\u00fc\u00fcwers) maaket uur. Boowen \u00f6n di Galerii fan di Skeepen es dit bi di Hecht gur t\u00f6 keen.\n\nListi fan di Bootschafters \nJir sen Noomen fan Lir, wat ark fuar en Jaar \u00fcs Iarenamt Rekl\u0101mi fuar di DGzRS maaket haa.\n\nLuki uk jir\n\n \n Youtube-Kan\u0101l fan di Retingsselskep\n Di Retingsselskep \u00f6n't Nat\n Wan em wat fuar di DGzRS d\u00f6 wel\n Di DGzRS bi't Museeum fuar Skepsfaart \u00f6n H\u00fcsem.\n\nFutnooten\n\nTechnik\nSeefaart\nSAR (Search and rescue)\nRetingstiinst"